Hrvoje Hitrec

**Hrvoje Hitrec** (Zagreb, 14. srpnja 1943.) suvremeni je hrvatski književnik, romanopisac, dramski pisac, filmski i televizijski scenarist, posebice poznat po brojnim knjigama za djecu i mladež.

## Biografija
Hrvoje Hitrec rođen je u Zagrebu, 14. srpnja 1943. godine. Diplomirao je komparativnu književnost 1967. godine na Filozofskom fakultetu u Zagrebu. 1974. godine postao je glavnim urednikom humorističnog lista *Kerempuh* a 1985. godine imenovan je ravnateljem kazališta *Trešnja*. 1990. godine postao je prvi glavni ravnatelj Hrvatske radiotelevizije a potom ministar informiranja.

Od 2005. godine predsjednik je Hrvatskog kulturnog vijeća. Član je povjerenstva Nagrade Dr. Ivan Šreter za izbor najbolje riječi. Član je Društva hrvatskih književnika.

## Književno stvaralaštvo
U romanima, pripovijetkama, dramskim i televizijskim  ostvarenjima najčešće mu je mjesto zbivanja grad Zagreb. Prvi Hitrecov roman je *Pustinjakov pupak*, pa zatim *Manijak* i *Ljubav na crnom baršunu*. Najveću su popularnost, i opet u zagrebačkom ambijentu, doživjeli Hitrecovi *[[Smogovci]]*, saga o odrastanju djevojčica i dječaka, u pet knjiga. Po *Smogovcima* napravljena je najdulja serija u hrvatskoj povijesti s velikim uspjehom.  Kasnije je pomalo gubila popularnost. Autor je i drugih romana, kako za djecu (*Eko Eko*, *Humandel*), tako i za odrasle (*Ur*, *Pustinjakov pupak*, *Ljubavi na crnom baršunu*, troknjižje *Kolarovi* koje prate sudbinu zagrebačke obitelji kroz cijelo 20. stoljeće).

Jedan je od najistaknutijih ekologa u književnosti a njegova ekološka svijest najviše je izražena u knjigama za mladež kao što su: *Eko Eko* (1978.), *Smogovci i strašni Bongo* (1987.) te *Zbogom Smogovci* (1989.).

## Politička djelatnost
Jedan je od utemeljitelja Hrvatske demokratske zajednice. Dvaput je bio član Predsjedništva HDZ-a. Bio je vijećnik u Gradskoj skupštini Grada Zagreba, zastupnik u prvom sazivu Hrvatskog sabora. Član je predsjedništva Hrasta i predstavnik Hrvatskog kulturnog vijeća u Velikom vijeću Hrasta.

## Opus
Nepotpun popis djela:
* *Pustinjakov pupak*, Društvo hrvatskih humorista, Zagreb, 1974.
* *Smogovci: romančić za nešto stariju djecu i prilično mladu omladinu*, Zagreb, 1976. i još 10 izdanja
* *Priča o Osmanu*, Zagreb, 1977.
* *Manijak: humoristični roman*, Znanje, Zagreb, 1978.
* *Eko Eko*, Mladost, Zagreb, 1979. i još 9 izdanja u Zagrebu i 2 u prijevodu
* *Petrica Kerempuh*, Mladost Zagreb, 1980.
* *Ur*, August Cesarec, Zagreb, 1982.
* *Kratki ljudi ili smijeh na četiri kata*, Mladost, Zagreb, 1984.
* *Petrica kerempuh i hrabri krčmar*, Mladost, Zagreb, 1985.
* *Petrica Kerempuh i praznoglavci*, Mladost, Zagreb, 1986.
* *Smogovci i strašni Bongo: romančić za djevojčice i dječake, njihovu stariju braću i sestre, te za nove i stare fosile*, August Cesarec, Zagreb, 1987. 
* *Ljubavi na crnom baršunu*, August Cesarec, Zagreb, 1987.
* *U sredini mojih dana: knjiga o filmu*, Klein Film, 1988. 
* *Petrica Kerempuh i čarobne kuglice*, Mladost, Zagreb, 1989.
* *Zbogom, Smogovci: romančina za sve uzraste ali posebno ipak za djecu i omladinu*, August Cesarec", Zagreb, 1989.
* *Vanjkuš zagrebački*, Studio Promotion, Zagreb, 1990. 
* *Lijepa moja: sjećanja jednoga domoljuba: 1988.-1992.*, (memoarska knjiga), Azur Journal, Zagreb, 1992. 
* *Dan kada se rodio Isus*, Mosta, Zagreb, 1993.
* *Tomislav i Adriana*, Mosta, Zagreb, 1993.
* *Smogovci u ratu*, (ilustrirao Oto Reisinger), AGM, Zagreb, 1994.
* *Zagreb: hrvatska prijestolnica*, Zagreb, 1994.
* *Zagrebačke legende*, Turistkomerc, Zagreb, 1994.
* *Kanjon opasnih igara*, Mosta, Zagreb, 1994.
* *Pahuljica*, Mosta, Zagreb, 1994.
* *Hrvatska povjesnica*, Mosta, Zagreb, 1995.
* *Hrvatska bogorodica*, AGM, Zagreb, 1996.
* *Smogovci i biće iz svemira*, Mosta, Zagreb, 1996.
* *Staklena cipelica*, Mosta, Zagreb, 1997.
* *Velika knjiga zaborava*, (politički članci), HKZ-Hrvatsko slovo, Zagreb, 1998.
* *Gradsko kazalište Trešnja 1999.*, Gradsko kazalište "Trešnja", Zagreb, 1999.
* *Priče iz Držića*, AGM, Zagreb, 2000.
* *Najljepše priče hrvatske renesanse*, AGM, Zagreb, 2002.
* *Priče iz hrvatske starine (17. i 18. stoljeće)*, AGM, Zagreb, 2002.
* *Kolarovi*, Školska knjiga, Zagreb, 2004., 
* *Matko na štakama*, Mosta, Zagreb, 2004., 
* *Humandel*, Školska knjiga, Zagreb, 2007., 
* *Hrvatske legende*, Školska knjiga, Zagreb, 2007., 
* *Što Bog dade i sreća junačka*, Školska knjiga, Zagreb, 2010.
* *Asasin ili latica u nevolji*, AGM, Zagreb, 2012. (2. najčitaniji roman u Hrvatskoj listopada 2012. prema Hrvatskom knjižničarskom društvu)
* *[[Jasenovac – istina]]*, Tesla Film, Zagreb, 2016.

Neke od njegovih knjiga ilustrirao je poznati hrvatski ilustrator Ivan Antolčić.

## Nagrade i priznanja
Dobitnik je značajnih književnih nagrada: "Ksaver Šandor Gjalski" (za roman *Ljubavi na crnom baršunu*), "Ivana Brlić Mažuranić" i "Grigor Vitez".

## Izvori

## Vanjske veze
* HKV Članovi - Hrvoje Hitrec